DR. WILL BULSIEWITZ

GYULLADÁS
CSÖKKENTÉS
TERMÉSZETESEN

Táplálkozási program
a bél egészségének helyreállítására
és az immunrendszer erősítésére

A fordítás az alábbi kiadás alapján készült:

Dr. Will Bulsiewicz / PLANT POWERED PLUS

Avery an imprint of Penguin Random House LLC, USA, 2026

Fordította

Szilágyi Eszter

Szerkesztette

Peiker Éva

Szaklektor

Dr. Csomai Zita

Copyright © Will Bulsiewicz, MD, MSCI, 2026

Hungarian translation © Szilágyi Eszter, 2026

Hungarian edition © GLB Könyvkiadó Kft., 2026

Cover design © GLB Könyvkiadó Kft., 2026

Original book design by Ashley Tucker

Original cover design by Avery

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

ISBN 9789636303051

Drága Anya!

Hálás vagyok kitartó hűségedért, a családunk iránti rendíthetetlen elkötelezettségedért és fáradhatatlan munkamorálodért.

Köszönöm, hogy annyi áldozatot hoztál értem és a testvéreimért, hogy lehetőségeket teremtettél, és hogy példát mutattál eltökéltségből, ami továbbra is irányt ad nekem.

Szeretlek, és örökké hálás leszek neked.

Ez a könyv neked szól.

Tartalomjegyzék

A szerző jegyzete

Bevezető: az egészség megértése a gyulladás tükrében

I. RÉSZ: A GYULLADÁS ALAPJA

Hogyan alakítja az evolúció és a környezet a bélrendszer és az immunrendszer kapcsolatát?

1. Szoros kötelékek – A bél-immun kapcsolat

2. A kezdetek – Az alapvető okok és evolúciós múltunk megértése

3. Mérgező környezet – Az ár, amit azért fizetünk, hogy az evolúció úttörői legyünk

II. RÉSZ: A BÉL-IMMUN EGÉSZSÉG PILLÉREI

Stratégiák, amelyekkel modern világunkban is boldogulhatunk

4. Tegyük fenntarthatóvá – Növényi és nem korlátozó

5. A táplálkozás „négy igáslova”

6. Minden az időzítésen múlik – A cirkadián ritmus kihasználása

7. Optimalizálás – A tudatos étrend-kiegészítő-fogyasztás művészete

8. A test és az elme gyógyítása – A lélek táplálása kapcsolódások által

III. RÉSZ: TUDÁSBÓL CSELEKVÉS, INSPIRÁCIÓBÓL ÁTALAKULÁS

9. A gyulladáscsökkentő program

1. szakasz: Az alapok

2. szakasz: A növekedés

3. szakasz: A mesterfok

Receptek

Zárszó

Függelék

Köszönetnyilvánítás

A szerző jegyzete

Ha a kezedben tartod ezt a könyvet, valószínűleg válaszokat keresel, vagy rá szeretnél lépni a jobb egészség felé vezető útra. Talán a saját történeted hozott ide, talán az, hogy egy általad szeretett személynek szeretnél segíteni. Bármi legyen is az oka, tudnod kell, hogy jó helyen jársz.

Ebben a könyvben fontos felismeréseket találsz majd a bélrendszered, a gyulladás és az általános egészségi állapotod közötti kapcsolatról. Van azonban egy fontos dolog, amit közvetlenül tőlem kell hallanod: önmagában ez a könyv nem nyújt megoldást. A gyógyulási utadnak rendkívül személyre szabottnak kell lennie. Kórtörténetedhez, egyéni igényeidhez és személyes céljaidhoz kell igazítani.

Arra ösztönözlek, hogy kérj segítséget egy megbízható egészségügyi szakembertől. Az ő iránymutatása biztosítja majd, hogy a könyvben bemutatott stratégiák és javaslatok biztonságosak lesznek, hatékonyan igazodnak a szükségleteidhez, és segítenek megvalósítani a céljaidat.

Bár mindent megtettem annak érdekében, hogy könyvemben jelen legyen a rugalmasság és a személyre szabhatóság lehetősége, az igazság az, hogy ez a mű általános jellegű, és sokak számára íródott. Azt remélem, hogy bár a szavak mindenki számára ugyanazt fogják jelenteni, mindenki azt veszi ki belőlük, amire neki szüksége van. Remélem, hogy téged is megszólítanak majd.

Mielőtt mélyebben elmerülsz a könyv olvasásában, kérlek, vess egy pillantást a 345. oldalra. Itt egy hosszú listát találsz azokról a betegségekről, amelyek összefüggésben állnak a sérült bélmikrobiommal, a károsodott bélfallal és a gyulladással. Olvasd el alaposan ezt a listát. Ha több eleme is megtalálható a saját kórtörténetedben, jó helyen jársz. Azonban nem kell betegnek lenned ahhoz, hogy profitálj a könyvben olvasottakból. Nem lenne már az is csodálatos, ha csökkenthetnéd ezeknek a betegségeknek a kockázatát? Ez a szeretteidre is igaz. Nyugodtan oszd meg velük is, amit tanultál, vagy egyszerűen csak add oda nekik a könyvet. Együtt lehetőségünk van arra, hogy ne csak a saját egészségünket befolyásoljuk, hanem a körülöttünk lévők jóllétét is.

Köszönöm, hogy bízol bennem, és hogy a részese lehetek egészségesebbé válásod útjának. Most pedig vágjunk bele!

Bevezető

Az egészség megértése a gyulladás tükrében

Egy meleg júliusi napon, miközben a kórházban viziteltem, sürgős üzenetet kaptam egy nővértől: „Gyere a 318-as kórterembe!” Azonnal félbehagytam a konzultációt, amin dolgoztam, és odarohantam. Michelle feküdt ott, akit egy kisebb helyi kórházból szállítottak át hozzánk.

Michelle több éve szenvedett fekélyes vastagbélgyulladásban. Bár rendszeresen szedte a gyógyszereit, voltak fellángolásai, melyeket hasi fájdalom, véres hasmenés, fáradtság és étvágytalanság kísért. Körülbelül egy héttel azelőtt, hogy megismertem, véletlenül megvágta magát, miközben a lábát borotválta. Két nappal később nagyon bedagadt a lába, meleg, vörös és érzékeny lett. Felkereste a sürgősségi osztályt, ahol antibiotikumot, klindamicint kapott. Ez hatékony a bőrfertőzések, köztük a Staphylococcus aureus-fertőzések ellen is.

Az antibiotikum megzavarta az emésztését, és hasmenése lett, méghozzá éjjel-nappal. Azt hitte, hogy ez csak az antibiotikum mellékhatása, ezért loperamidot kezdett szedni, ami lassítja a bélmozgást. Így legalább éjszaka tudott egy kicsit pihenni, napközben pedig dolgozni.

Michelle nem sejtette, hogy itt nem csak az antibiotikum okozta hasmenésről volt szó. A klindamicin megváltoztatta a bél mikrobiomját. Elpusztította a jótékony baktériumokat is, ami lehetővé tette egy kellemetlen kórokozó, a Clostridium difficile elszaporodását. A C. diff a vastagbelet marja szét, durva, fekélyes, véres állapotot okozva. A szervezet súlyos hasmenéssel próbálja kiüríteni a baktériumokat, de ha hasmenés elleni szert szedünk, valójában csak csapdába ejtjük őket, lehetővé téve a kórokozók szaporodását és a gyulladás felerősödését. Alig telt el néhány nap, és Michelle-t a sürgősségi osztályra szállították végstádiumú vastagbélgyulladással, az úgynevezett toxikus megacolon nevű állapottal, amely annyira súlyos volt, hogy a vastagbél műtéti eltávolítása is felmerült. Miután szervezete nem reagált jól a szájon át és intravénásan kapott antibiotikumok maximális kombinációjára, átszállították a kórházamba. Amikor találkoztam vele, már zavart volt, nem tudta, hol van és mi történik körülötte. Magas láza volt, szaporán vert a szíve, és olyan erős hasi fájdalmakkal küzdött, hogy ha valaki véletlenül nekiment az ágyának, felkiáltott.

Az emberek többsége, ha látná, mi történt Michelle-lel, azt hinné, hogy egy súlyos fertőzésről van szó. Ez lenne a logikus. Én azonban mást vettem észre, egy nagyobb összefüggést, amely megmagyarázza, hol kezdődött a problémája. Michelle egészségi állapotának válsága azoknak a mikroszkopikus méretű védelmi rendszereknek az összeomlásával kezdődött, amelyek védték őt. Egy láncreakcióval, mely során az elméletben a javát szolgáló antibiotikumok elpusztították a bél mikrobiomját. Mindaz, amit átélt, a magas láz, a szapora szívverés, a véres és károsodott bélrendszer, nem a fertőzés közvetlen hatása, hanem a súlyos gyulladás következménye volt. Tünetei arra utaltak, hogy immunrendszere komoly, ötös szintű veszélyhelyzetet hirdetett.

Nyilván hallottad már a „gyulladás” szót sok ember szájából. Kicsit divatos is lett. Sokan azonban nem értik, hogy a gyulladás azért alakul ki, mert az immunrendszer fenyegetettnek érzi magát. Az elmúlt évtizedben zajló kutatások azt mutatják, hogy ez a láncreakció a bélrendszerrel kezdődik. Ezt nevezzük bél-immun kapcsolatnak.

Ahhoz, hogy felfedd a gyulladás gyökerét, tested mikroszkopikus méretű részecskéire kell összpontosítanod. A bélmikrobiomra és az immunsejtekre, valamint arra a papírvékony bélfalra, ami elválasztja ezeket. E három rész láthatatlan a szemünknek, mégis bonyolult módon kapcsolódnak egymáshoz, és védekezőrendszerünk alapját alkotják, illetve meghatározzák, hogy gyulladás alakult ki a testünkben. Az új kutatások szerint olyan erős közöttük a kapcsolat, hogy együtt erősödnek vagy gyengülnek. Ez a felfedezés új lehetőségeket nyit meg a gyógyulás előtt: a bél gyógyításával az immunrendszert is meggyógyíthatjuk.

Michelle esetében nem az hozott volna változást, gyógyulást és felépülést, ha még több antibiotikumot kap a kórokozó elpusztítása érdekében. Ezt a lehetőséget már maximálisan kihasználtuk, de csak romlott az állapota. Bár ellentmondásosnak tűnhet, megváltoztattuk a stratégiánkat, és arra koncentráltunk, hogy meggyógyítsuk a mikrobiomját. Ez automatikusan egyensúlyba hozta az immunrendszerét, és helyreállította védekezőrendszerét. Teste így magától tudta legyőzni a fertőzést. Michelle esetében ezt az új megközelítést alkalmaztam, és ezt fogom bemutatni a könyvemben is, hogy meggyógyítjuk a bélrendszert, amivel csökkentjük a gyulladást és helyreállítjuk az immunrendszert. A világ jelenleg a gyulladásos betegségek járványával néz szembe, és egyértelmű, hogy a jelenlegi megközelítésünk nem működik. Ideje úgy gondolni a gyulladásra, mint egy a bélből kiinduló folyamatra, és belülről elkezdeni gyógyulásunkat.

Nem kell a Michelle-éhez hasonló súlyos panaszokat átélned ahhoz, hogy érezd a bélben kezdődő gyulladás hatását. A tünetek a kevésbé súlyostól (fáradtság, puffadás és egyéb emésztési problémák, ízületi fájdalom, menopauza tünetek, levertség vagy agyi köd) a sokkal súlyosabb állapotokig terjednek (autoimmun betegségek, endometriózis vagy PCOS, avagy policisztás ovárium szindróma, pajzsmirigyproblémák, sőt szív- és érrendszeri betegségek és számos daganatos betegség). Két évtizedes klinikai tapasztalatom során azt tapasztaltam, hogy egyre több az olyan beteg, aki bélproblémával érkezik, de elmeséli, hogy nemrég cukorbetegséget, rákot, elhúzódó Covid-fertőzést, autoimmun betegségeket vagy más problémákat diagnosztizáltak nála. Szívrohamuk volt vagy Alzheimer-kórt állapítottak meg náluk. Nem tudtam figyelmen kívül hagyni a megérzésemet, miszerint kapcsolat áll fenn ezek között a krónikus betegségek és a bél állapota között, ezért mélyebben elmerültem a témában. A megérzésem helyesnek bizonyult, és felfedeztem, hogy kapcsolat áll fenn számos betegség, a bél egészsége és a gyulladás között. Ez voltaképp logikus is, hiszen az immunrendszer 70 százaléka a bélben található. Immunrendszered és bélmikrobiomod is a bél lakója, úgy is fogalmazhatnánk, hogy szomszédok. Tudom, hogy egyesek azt mondják, gasztroenterológusként maradjak a saját területemen, a betegségek bél eredetű okai azonban annyira nyilvánvalóak, hogy ez valójában az én szakterületem – a bél-immun egészsége.

Ha emésztési problémákkal, például IBS-sel (irritábilis bél szindrómával) vagy fekélyes vastagbélgyulladással küzdesz, esetleg egy olyan gyakori problémával, mint az allergia, ami azonban évről évre rosszabbodik, valószínűleg egy bélben eredő gyulladásos állapot áll a problémád hátterében. Ha olyan tünetek sokaságát tapasztalod magadon, amelyek eredetileg emésztési fájdalommal kezdődtek, de mára krónikus fáradtság, orrdugulás, levertség, rossz alvás, bőrproblémák és fejfájás is párosul mellé, biztosan a gyulladás is része a folyamatnak. Ha daganatos betegséged, szívbetegséged, cukorbetegséged van, el vagy hízva, menopauza tünetekkel küzdesz, vagy merevedési problémáid vannak, ezek is a gyulladással állnak összefüggésben. Nagyon hosszú azoknak a panaszoknak a listája, amelyekről nem is gondolnád, hogy közük van az immunrendszeredhez, pedig van, és mind a bélből ered. Ilyen például a Parkinson-kór, az ízületi gyulladás, a zsírmáj, és a termékenységi probléma is.

Ez nem azt jelenti, hogy egyedül a bélmikrobiomod felel a testedben kialakult valamennyi gyulladásos betegségért, azt azonban igen, hogy a bélben élő mikroorganizmusok annyira szorosan kapcsolódnak az immunrendszeredhez, hogy amikor az immunrendszer beteg, a beled is az. A bél jelenti az egészség és a betegség kapuját. Ezért még fontosabb, hogy ha gyulladásos problémával küzdesz – legyen ez autoimmun, anyagcsere, szív- és érrendszeri, hormonális vagy hangulati és agyi egészségügyi probléma –, tudatosan kell törődnöd a bélmikrobiomoddal. Ez jelenti az ugródeszkát az immunrendszer gyógyulása számára.

Ezzel a módszerrel nemcsak az intenzív osztályról sikerült kijuttatnunk Michelle-t, de azt is elértük, hogy olyan jól érezze magát, ahogyan már évek óta nem. A bél-immun kapcsolat annyira erős, hogy pusztán bélmikrobiomjának helyreállításával Michelle két nap alatt felállt a halálos ágyáról, és elhagyta a kórházat.

Michelle esetében azzal nyertük vissza bélrendszere egészségét, hogy széklettranszplantációt alkalmaztunk. Ilyenkor egy egészséges mikrobiommal rendelkező egyén székletét transzplantáljuk a beteg gyomor-bél traktusába, hogy a donor hasznos baktériumai legyőzzék a rossz baktériumokat, és helyreállítsák a mikrobiom egyensúlyát. Nem elég azonban csupán egy új motort bedobni az autóba. Ennek a motornak üzemanyagra is szüksége van. A széklettranszplantáció Michelle esetében is csak a kezdetét jelentette annak a változásnak, amit megfelelő étrenddel és életmóddal támogattunk meg, hogy energiával töltsük fel a mikrobiomját, és elnyomjuk a C. diff fertőzést, hogy az sose jöjjön vissza. Illetve, hogy fekélyes vastagbélgyulladása olyan szintű remisszióba kerüljön, hogy Michelle anélkül élhesse az életét, hogy valaha is az eszébe jutna. Ez jelenti a gyógyulás következő szintjét.

2020-ban jelent meg az Egészséges bél – jó emésztés című könyvem (magyarul a Good Life Books Kiadó gondozásában először Éltető rostok címen, 2022-ben), ami világszerte hatalmas sikert aratott azzal, hogy méltatta a rostban gazdag növényi ételek fogyasztását mint a mikrobiomban rejlő gyógyító energia kihasználásának forrását. A bélmikrobiom gyógyítása azonban NEM csak egyféleképp történhet. Igen, vannak alapvető szabályok, amelyek az emberek többségére érvényesek, azonban nem mindenkire. Néha jóval testreszabottabb stratégiára van szükség. Az évek során mindig is arra törekedtem, hogy személyre szabott kezelést nyújtsak krónikus gyulladásos betegségekkel, például Crohn-betegséggel vagy fekélyes vastagbélgyulladással küzdő betegeimnek. Ezek a módszerek azonban messze túlmutatnak ezeken a konkrét betegségeken, hiszen az egészségügyi problémák, modern járványaink hosszú listája egy közös okból gyökeredzik, egy ősön osztozik: a krónikus gyulladáson.

A krónikus gyulladásos állapotokat célzó hagyományos kezelések gyakran hagynak kívánnivalót maguk után. Ha azért vetted kezedbe ezt a könyvet, mert egyike vagy annak az ötvenmillió amerikainak, aki krónikus autoimmun betegségben szenved, valószínűleg már sok mindent kipróbáltál, hogy megnyugtasd a gyulladásos tüneteidet. Míg az orvosok többsége receptköteles gyógyszerekre és műtétekre támaszkodik a tünetek kezelésében, az egészséges életmódról posztoló influenszerek és a funkcionális orvoslás képviselői gyakran az elhagyó diétákra és méregtelenítő kúrákra fókuszálnak. Ezek túlságosan is korlátozó, tápanyaghiányos étrendeket kínálnak az embereknek, annak érdekében, hogy megelőzzenek valamilyen emésztési reakciót. Ezek a szélsőséges diéták sajnos csak rövid távon működnek, és nem fenntarthatóak. Az igazi cél az lenne, hogy hosszú távon legyünk egészségesebbek. Ezeknek a divatos étrendeknek a követése olyan, mintha egy hullámvasúton ülnénk. Hol kevés, hol sok szénhidrátot fogyasztunk, hol gyümölcsöket eszünk, hol húst. Hadd mondjak valamit: az, hogy melyik a legdivatosabb étrend, háromévente változik, a tested azonban nem, és a tudomány sem. A divatos diéták a marketinget helyezik a valódi kutatás elé.

Ha olvastad az első könyvemet, talán már ki is találtad, miért nem vagyok megelégedve egyik véglettel sem. A gyógyszerek és a műtétek erőteljes eszközök, de nem kezelik az alapvető problémát, csak a tüneteidet. Az elhagyáson alapuló diéták az elkerülésre épülnek, de van egy további kifogásom is velük szemben: elveszik egészséged egyik legértékesebb forrását, a táplálékban található növényi ételek sokféleségét. Bár lényegében azt állítják, hogy tüneteid „gyökeréhez” nyúlnak, csak újabb tüneti kezelést jelentenek. Az elhagyáson alapuló diéták bizonyos szempontból valószínűleg egészségesebbek, mint ha bevennénk egy rakás antibiotikumot, de megvan a maguk egészségügyi kockázata, mert sérülékenyebbé teszik a bélrendszert. A lényeg, hogy egyik megközelítés sem használja ki immunrendszerünk legnagyobb lehetőségét, a mikrobiomunkat.

Ha érezted már valaha frusztráltnak magad az orvosi tanácsok vagy az interneten olvasott állítások miatt, nem vagy egyedül. Egyáltalán nem. Jó hír azonban, hogy bár a szilárd tudományos tények kevés marketinget kapnak, lassan és biztosan utat törnek maguknak. Ma már sokkal többet tudunk a bél-immun kapcsolatról, mint amikor 2019-ben megírtam az Egészséges bél – jó emésztés című könyvet. Izgatottan osztom meg veled ezt az új tudásanyagot. A tudomány segítségével össze tudjuk hangolni az étrendedet a biológiáddal, és elérhetjük a hosszú távú, gyulladásoktól mentes egészséget.

A kutatások egyértelműen azt mutatják, hogy eljött az ideje a paradigmaváltásnak. Kevesebbet kellene az immunrendszer vizsgálatával tölteni, és több figyelmet kellene fordítani a bélre, hogy kezelhessük a gyulladást. Ha meg akarod állítani a domboldalon lefelé száguldó hatalmas hógolyót, jobban jársz, ha akkor fogod meg, amikor még kicsi és belefér a tenyeredbe, és nem várod meg Indiana Jonesként, hogy átguruljon rajtad.

Íme a hiányzó láncszem: a mikrobiom feladata az immunrendszer „kiképzése”. Az immunrendszer nem céltalanul lebeg a testünkben. Szüksége van arra, és képes is rá, hogy a bélmikrobák oktassák és irányítsák. A legnagyobb hatást a mikrobiom közvetítésével gyakorolhatjuk az immunrendszerre.

Miközben információk után kutattam a könyvemhez, feltettem magamnak egy egyszerű kérdést: a leggyakoribb és leginkább felismerhető egészségügyi panaszok közül hány kapcsolódik valamilyen módon a gyulladáshoz? Elképesztő felfedezést tettem. Több mint 130 olyan állapotot találtam, amelyek gyulladással függnek össze, kezdve az autoimmun, szív- és érrendszeri, hormonális és anyagcsere-betegségektől egészen az idegrendszeri és pszichiátriai betegségekig. Hosszú és átfogó a lista. Nézd meg te is a 345. oldalon. Elmehetnél öt különböző orvoshoz öt különböző egészségügyi problémával, amelyek valójában egyetlen mechanizmushoz kötődnek, a gyulladáshoz. Mégsem biztos, hogy valaha is hallani fogod a „gyulladás” szót, mert az orvosokat éveken át arra képezték, hogy a saját szakterületükön állítsanak fel diagnózist, majd írjanak fel valamit, ami ezen segít. Ennek eredményeként többféle gyógyszert kapsz tüneteid enyhítésére, a gyökérokhoz azonban soha nem jutsz el. Különböző területekre szedjük szét az orvostudományt, pedig a test nem így működik. Ha valóban gyógyulni akarunk, a teljes képet látnunk kell.

Amennyiben ebből a holisztikus nézőpontból tekintünk egészségünkre, és nem csak tünetcsoportokat és egymástól elszigetelt diagnózisokat szemlélünk, belátjuk, hogy a gyulladás megpróbál üzenni nekünk valamit. Azt üzeni, hogy az immunrendszer össze van zavarodva, fenyegetést érez, és ennek eredményeképpen nem végzi jól a munkáját. Ezek a tünetek akkor jelentkeznek, amikor az immunrendszer elszigetelődik, és elveszíti azt az egészséges, együttműködő kapcsolatot, amit a bélmikrobiommal kellene fenntartania. Sok mindent tehetünk mikrobiomunk javításáért. Helyreállíthatjuk azt a képességét, hogy támogassa az immunsejteket, és elérhetjük végső célunkat: egy egészséges, virágzó immunrendszert kevesebb gyulladással. A könyvben bemutatott étrend és életmód láncreakciókat indítanak el az egész testben, amitől beindul a gyógyulás. Testünk rendszereinek szoros együttműködése azt jelenti, hogy amikor a bél egészségét helyreállítjuk, csökkentjük a gyulladást, és megszüntetjük azokat a betegségeket, amelyek ebben a bél-immun kapcsolatban rekedtek.

Könyvemet azon pácienseim inspirálták, akik Crohn-betegségben és fekélyes vastagbélgyulladásban szenvednek. Úgy éreztem, megérdemelnek egy olyan megoldást, ami túlmutat egy egész életen át tartó gyógyszeres kezelésen, amely gyakran kellemetlen mellékhatásokkal jár. Vagy ami több egy olyan túlságosan is korlátozó étrendnél, melynek a fele vörös hús, és több, rostban gazdag ételcsoportot is kizár. Miközben azon dolgoztam, hogy megoldjam ezt a problémát, világossá vált számomra, hogy MINDANNYIAN profitálhatunk egy gyulladásellenes, beleket tápláló rendszerből.

Ez jelenti a hosszú élet legfontosabb útitervét, amit gyulladáscsökkentő programnak neveztem el. A program célja, hogy olyan növényi alapú élelmiszerek fogyasztásával teremtsük meg testedben az egészség alapját, melyek táplálják és energiával látják el bélmikrobiomodat. Így megfékezhetjük a gyulladás lángjait. A módszer azonban sokkal többet jelent ennél. Kialakítjuk a rendszerességet, és a napfénnyel együtt támogatjuk biológiai ritmusunkat az étkezések, a böjt, az alvás és a táplálékkiegészítők tekintetében is. A segítségével újra kapcsolatba lépünk önmagunkkal, másokkal és egy magasabb erővel, hogy érzelmileg és spirituálisan is egészségesebbek legyünk. Beszélünk majd a traumáról is, ami néhányatok számára kulcsfontosságú lehet a jobb egészség eléréséhez.

Bár az alapot a növényi élelmiszerek jelentik, célom figyelembe venni jelenlegi állapotodat, és segíteni abban, hogy választásaidat egyéni igényeidhez igazíthasd. Bármilyen étrendet folytató és nézőponttal rendelkező embert szeretettel látok. Közületek néhányan még kezdők ezen a területen, ahogy én is az voltam. Szeretnék teret adni nektek a fejlődéshez. Vannak olyanok is köztetek, akik komoly egészségügyi problémákkal küzdenek, ezért állati eredetű ételekre is szükségük van, hogy kielégítsék tápanyagszükségletüket. Mások pedig egyszerűen csak jobban érzik magukat, ha fogyasztanak bizonyos állati eredetű ételeket. Mindezt a közös folyamatunk részeként fogadom el.

Szeretnélek az út során végig támogatni téged abban, hogy egészségesebben étkezz. Szeretnék olyan gyulladásellenes étrendet találni neked, ami alkalmazkodik a szervezetedhez és jelenlegi egészségügyi állapotodhoz, és még fenntartható is. Egy olyat, amit élvezel, és amit több éven át követhetsz.

Ebben a könyvben semmi sincs kőbe vésve vagy előre meghatározva. Kizárólag az egészséged motivál, közös utunkat pedig tudományos iránytű vezérli. Minden tanácsom szilárd tudományos alapokon nyugszik. El szeretnénk érni a célunkat, az út azonban, amit bejársz, a te saját utad lesz. Ha ismered az első két könyvemet, fel fogsz fedezni közös elemeket, ilyen például a növényközpontú, növényorientált fókusz. Megközelítésem azonban több ennél. Azt emeli ki, mit adhatsz még hozzá az életedhez annak érdekében, hogy támogasd az egészségedet, és nem azt, mit kell elhagynod. Azt szeretném, hogy jól érezd magad a bőrödben, és ne szenvedj valaminek a megvonása miatt.

A könyv első részében bemutatom neked az immunrendszer és a bél együttműködésének érdekfeszítő és meglepő tudományát. Vigyázat, spoiler: bár ez az ősi kapcsolat már jóval az ember létezése előtt elkezdődött, mi, emberek több nagyon érdekes módszert is kitaláltunk arra, hogyan pusztítsuk el. Meg fogjuk vizsgálni, miért a gyulladás jelenti az autoimmun és más krónikus immunbetegségek gyökerét, hogyan alakul ki, amikor a bél-immun kapcsolat megszakad, és miért a növények jelentik a leghatékonyabb utat ennek a létfontosságú kapcsolatnak a helyreállításához. Szó esik majd azokról a növényi ételekkel kapcsolatos félelmekről is, amelyek benned is ott lehetnek, különösen akkor, ha azt mondták neked, hogy kerülni kell őket a tüneteid enyhítése érdekében. Azt is körbejárjuk, hogyan támogathatja ezek újbóli fogyasztása a gyógyulási utadat.

A könyv második részében megismerjük, hogyan gyógyíthatod meg bélrendszeredet a táplálkozással, megnevezzük a gyulladásellenes étrend alappilléreit, kialakítjuk a cirkadián ritmust, a böjtöt és a mozgás megfelelő beütemezését. Emellett gyakorlati tippeket kapsz a jobb alváshoz, és részletesen áttekintjük, mely étrend-kiegészítőket mikor érdemes szedni. Végül feltárjuk az agy, a bél és az immunrendszer kapcsolatát, bemutatva, hogy az elménk és a lelkünk miként hat az egész testre, és hogyan formálja mélyrehatóan általános egészségünket.

A harmadik részben mindezt egy számodra megfelelő programban foglalom össze. Olyan receptekkel és egy célzott, három szakaszból álló módszerrel, amelyek elősegítik a harmonikusabb bél-immun kapcsolat kialakulását. Ez nem egy „háromhetes egészségterv”, hanem egy fokozatos, fenntartható folyamat. A gyógyulás időtartama egyénfüggő, ezért úgy terveztem meg ezt a programot, hogy abban az állapotban találjon meg, ahol most vagy. Fontos, hogy alkalmazkodjon jelenlegi igényeidhez, és hogy az idő múlásával veled együtt fejlődjön. Egy olyan gyulladáscsökkentő étrendet és életmódot ismerhetsz meg, amelynek köszönhetően azonnal jobb lehet a közérzeted, és amely az elkövetkezendő években is meghatározza az egészségedet.

Lehet, hogy már ismersz engem, de ha mégsem, lépjünk vissza egy kicsit. Szia, dr. B vagyok! Egész életemben arról álmodtam, hogy orvos legyek, és pozitív hatással legyek mások életére. Manapság gyógyító eszközöket készítek, ilyen ez a könyv is. Mindennap izgatottan ébredek fel azzal a lehetőséggel, hogy rám találsz – igen, TE –, és megengeded, hogy változtassak az életeden. Nemrég megállított egy nő a LaGuardia repülőtéren. Könnyek csorogtak az arcán, és elmondta, hogy a könyveim megváltoztatták az életét. El sem tudod képzelni, milyen sokat jelentenek nekem ezek a pillanatok. Az olvasóim, köztük te is, folyamatosan inspirálnak.

Ahhoz, hogy eljussak oda, ahol ma vagyok, keményen kellett dolgoznom. Életem nagy részében korán keltem, későn feküdtem, és hétvégéken meg ünnepnapokon is dolgoztam. Valójában még mindig így van, de már rajta vagyok az ügyön. (Szólj, ha ismersz egy jó könyvet!) Többször mondták már rám, hogy munkamániás vagyok. Ezt régen sértőnek éreztem, mára viszont fontos része lett az identitásomnak. A Vanderbilt Egyetemen szereztem az alapdiplomámat kémia szakon, a Northwestern Egyetemen a mesterfokozatomat a klinikai kutatás terén, az orvosi diplomámat pedig a Georgetown Egyetemen. Kiváló kórházakban, neves orvosok mellett tanulhattam, és mindig megnyertem a legnagyobb díjakat. Az évek alatt rengeteg kutatást végeztem, majd megnyertem a National Institutes of Health egyik pályázatát, kutatásomat pedig a Nature Medicine, a Gastroenterology, a Gut Microbes és számos egyéb folyóirat is publikálta. Kutatásaimat több mint ötezer alkalommal idézték más tudósok, ami a szakmánkban az őszinte tisztelet egyik jele, és arra ösztönöz, hogy még tovább bővítsem a tudásunkat.

Szívem szerint azonban leginkább klinikus vagyok. Ez a szenvedélyem, ezért lettem orvos, és ebben vagyok a legjobb. Míg mások statisztikákra, kutatási módszerekre vagy patkánykísérletekre specializálódtak, én a betegek kezelésének vagyok a szakértője, a hús-vér emberek valós egészségügyi problémáinak. Mindig is jól boldogultam azoknak a pácienseknek az ápolásával, akik a legsúlyosabb problémákkal küzdöttek. Élvezem, hogy feltárom betegségük összetettségének egyes rétegeit, és egyéni gyógyulási terveket dolgozok ki számukra. Az eredmények motiválnak, és elkötelezett vagyok abban, hogy segítsek az embereknek elérni azokat. Ebben semmilyen megosztó csoportvélemény nem állíthat meg. Gyerekként megtapasztaltam a megosztottságot a politika és a vallás területén, és most ugyanez a megosztó gondolkodás határozza meg a táplálkozásról szóló vitákat is. Ez tart vissza minket. Az étrended NEM a személyiséged, az étkezésben semmi szégyellnivaló nincs, és nem számít, mit gondolnak mások, mert ez RÓLAD szól. A különböző emberek különböző étrendektől érzik jól magukat. Ahelyett, hogy egy szigorú, mindenkire érvényes étrendet akarnék rád kényszeríteni, abban szeretnélek segíteni, hogy megszabadulj a dogmáktól, és az igazságot keresd. Ez tudományos alapokon nyugszik, alkalmazása a te életedhez igazodik, és azt a célt szolgálja, hogy jól érezd magad. Ideje frissebben és céltudatosabban belevágni az újrakezdésbe! Ez a célom a könyvemben bemutatott tervvel is.

Nem számít, ki vagy, szeretném, ha tudnád, hogy megértelek, és az a küldetésem, hogy megerősítselek. Gyerünk!

A Bevezetőt egy átfogó tudományos irodalmi áttekintés során összegyűjtött 45 hivatkozás támasztja alá. A teljes irodalomjegyzék megtekinthető a www.theguthealthmd.com/plantpoweredplus weboldalon.

I. RÉSZ

A GYULLADÁS ALAPJA

Hogyan alakítja az evolúció és a környezet a bélrendszer és az immunrendszer kapcsolatát?

1.

Szoros kötelékek

A bél-immun kapcsolat

A 2020-as év kezdetétől az immunitásról szóló beszélgetések világszerte soha nem látott módon kerültek a figyelem középpontjába. Csak úgy áradtak ránk a kézmosásról, a baktériumok elpusztításáról, a betegségek terjedésének megállításáról, az immunrendszer gyengüléséről és a gyulladásról szóló hírek és közösségimédia-bejegyzések. Nemcsak a Covid-járvány, hanem a kanyaró- vagy Listeria-járványok kapcsán is. Bár ez kétségtelenül különleges időszak volt, az orvosi területen dolgozókat már régóta foglalkoztatja az immunitás kérdése, hiszen egyre több pácienssel találkozunk, akik küzdenek a saját immunrendszerükkel. Azzal a védelmi hálózattal, amelynek feladata lenne megvédeni őket, de valamiért árulást követ el, és megtámadja a testüket. A támadás autoimmun vagy allergiás betegségek, illetve krónikus gyulladás formájában jelentkezhet, és ezeknek a problémáknak a száma robbanásszerűen növekszik. 1970 és 2010 között a minnesotai Olmsted megyében, ahol szorosan nyomon követik ezeket az adatokat, 55, illetve 33 százalékkal nőtt a Crohn-betegséggel és fekélyes vastagbélgyulladással újonnan diagnosztizáltak száma. Ez nem csak az Egyesült Államokra jellemző. 1985 és 2015 között az autoimmun betegségek új eseteinek száma világszerte megdöbbentő mértékben, évente 19,1 százalékkal növekedett. Szinte minden harmadik felnőtt szezonális allergiával, ekcémával vagy ételallergiával küzd.

Bár a járvány felhívta a figyelmünket az immunrendszerre, valójában már korábban is figyelnünk kellett volna rá, a problémáink ugyanis már évtizedekkel ezelőtt elkezdődtek. Az igazság az, hogy járvánnyal nézünk szembe, ami már jóval a Covid–19 (koronavírus) megjelenése előtt is jelen volt. Egy új betegséghullám van kialakulóban, amely magában foglalja azokat az autoimmun, allergiás és krónikus gyulladásos állapotokat, amelyek valójában már a 20. század közepén elkezdődtek. Itt vannak, és úgy vélem, sokkal nagyobb fenyegetést jelentenek számunkra, mint amekkorát a Covid-járvány valaha is jelentett.

A megoldást nem egyetlen egyszerű dolog fogja jelenteni. A wellnessipar „immunerősítő” gyógynövényeket, italokat és étrendeket árul, de valójában ezek mit sem érnek. Sajnálom, de attól még, hogy rengeteg C-vitamint szedsz, nem fogod megoldani a problémáidat, és az igazi gyógyulást sem egyetlen tápanyag hozza majd el. Én például több mint egy évtizeden át hirdettem a bélbaktériumok egészségre gyakorolt szerepét. Hatalmas hívőjük vagyok. És bár elengedhetetlen szerepet játszanak ebben a történetben, nem ők az egyetlenek.

Ahhoz, hogy megfelelően összeálljon a bél-immun egészségének a képe, szemügyre kell vennünk testünk legendás védelmező hármasát: a bélmikrobákat, a bélfalat és az immunrendszert, melyek hősként védelmezik egészségedet. Ha egy szuperhősös filmről lenne szó, szupererővel rendelkező csapatként működnének együtt, hogy megőrizzék egészségedet és biztonságodat. A közös egész több, mint az egyes részek, mert tökéletesen kiegészítik egymást. De minden jó szuperhősös filmben szerepel egy félelmetes gonosztevő is, aki a létezésünket fenyegeti. Ebben a történetben ez a lipopoliszacharid, amely a bél egészségének Voldemortja vagy Darth Vadere. Talán már ott is cseng a füledben a baljós zene, miközben gonosztevőnk fenyegetően megjelenik? Ezt a 2. fejezetben hallhatod majd. Vigyázat, spoiler: a 9. fejezetben, a gyulladáscsökkentő program bemutatása után megfordul a helyzet, és rálépsz a győztes bél-immun egészség útjára. Mielőtt azonban belevágnánk a konfliktusba, kezdjük az alapoknál, a bélrendszernél.

Egy folyó folyik át rajtad

A beled jelenti azt a helyet, ahol a külvilág a leginkább kapcsolatba lép a belső világoddal, és ami vitathatatlanul a legfontosabb felület a hosszú távú egészséged szempontjából. Igen, a bőröd és a tüdőd is találkozik a külső környezettel, de inkább védekező- vagy légszűrőképességük miatt. A bélrendszerben ezzel szemben naponta 1-2 kilogramm étel is áthalad – ez évente 450-900 kilogrammot jelent –, tested számára pedig minden egyes falat teljesen idegen.

Az evés tulajdonképpen egy bizalmi aktus. Ki is köphetted volna az ételt, de nem tetted. Beengedted az egyik legvédtelenebb területedre. Képzeld el egy pillanatra, hogy vízicsúszdás kalandra indulsz a beleiden keresztül. Miután megrágtak, és a nyál hullámain lovagolva megforgattak (remek kezdet), gyorsan lezuhansz egy sötét alagútba, ami csapóajtóként nyílik meg alattad (most nyeltek le). Majd gyorsan átjutsz a nyelőcsövön, és belezuhansz a gyomorba. Ott egy ideig savas fürdőben forogsz és rázkódsz (bocsánat), majd egy lefolyó örvénye leránt a vékonybélbe. Vékonybélnek nevezzük, mert egy szűk csőről van szó, igazából azonban elképesztően hosszú, mintegy hat méter. Ezzel szemben a vastagbél, amit kolonnak is hívnak, csak másfél méter hosszú. Rövid, viszont jóval szélesebb.

Ideális esetben a bél olyan, mint egy folyó, ami friss vizet és életet adó tápanyagokat szállít a testednek. Ugyanakkor gyakran potenciálisan veszélyes betolakodókat vagy mérgező anyagokat is magával cipel. Amikor a folyó egészséges, a környező tájak élvezik az általa nyújtott erőforrásokat. Az emésztés folyamata során tested felismeri ezeket az életet adó tápanyagokat, elkülöníti őket a folyóban lévő egyéb anyagoktól, és beépíti őket, hogy a javadat szolgálják. Amikor tökéletesen működik ez a folyamat, a belek teljesen el vannak választva tested többi részétől, és a kettő között húzódó áthatolhatatlan gát csak a jó anyagokat engedi át. Ám ennek a varázslatos rendszernek a működése nagyon könnyen felborulhat. Minden egyes nap több mint egymillió milligramm ételt fogyasztunk el, melynek egy része pontosan az, amire szüksége van a testünknek. Egy másik része azonban megzavarhatja élettani folyamatainkat. Ez nagy stresszt jelent a testünknek, mert fontos, hogy közben ne kövessen el hibát.

Amikor táplálékod végighalad a bélben, csak néhány milliméter választja el a vérkeringéstől. Ha bekerül a vérbe, másodpercek alatt eljuthat az agyadhoz vagy bármely más létfontosságú szervedhez. Érthető tehát, hogy tested szeretné a bél tartalmát elzártan, szeparálva tartani. Ez tulajdonképpen széklet, ezért biztos vagyok benne, hogy nem szeretnéd, ha keveredne a véreddel. De hogy még pontosabban fogalmazzak, a széklet olyan veszélyes mikrobákat tartalmazhat, mint az E. coli vagy a Pseudomonas, amelyek nagyon szeretnének bejutni a véráramba, hogy ott hatalmas kárt okozzanak. Ne érts félre, a beledben rengeteg jó dolog is található, ami hasznos a tested számára. Attól függően, mit ettél, értékes anyagokat tartalmazhat, amelyek szükségesek tested működésének fenntartásához. Ugyanakkor tele lehet olyan mikrobákkal is, amelyek mérgezőek és károsak a szervezetre. Ezért jobb, ha a dolgokat elkülönítve tartjuk, amíg a tested meg nem vizsgálja a bél tartalmát, és meg nem győződik arról, hogy biztonságos.

A bél felszíne körülbelül harminckét négyzetméter. Ez nagyjából egy kis garzonlakás vagy két egymás melletti parkolóhely méretének felel meg. Figyelemre méltó felület. Ám még fontosabb, hogy ennek a területnek minden egyes darabkáján egy önálló mikrobaközösség él, ami még inkább biztosítja, hogy a tápanyagok felszívódjanak, de azt is, hogy a betolakodók besurranjanak, ha a védekezés meggyengül.

A legerősebb védelemmel testünk legvédtelenebb területein kell rendelkeznünk. És rendelkezünk is. Szerencsére három valódi szuperhős áll őrt a kapuknál: a bélmikrobák, a bélfal és az immunrendszer. Ha bárki megpróbál bejutni a testedbe, mind a hármon át kell jutnia. Nem engedhetjük meg, hogy gyengék, fáradtak vagy zavarodottak legyenek. A könyvben található információk segítségével felvértezzük és felerősítjük őket, hogy készen álljanak megvédeni téged.

Az első védvonal: a mikrobák

Egy természeti erő él benned. Lehet, hogy még emlékszel rájuk az első könyvemből. Arra a harmincnyolcbillió mikroorganizmusra gondolok, amelyek nem emberiek, és nem is a részeid. Ezek a bélmikrobáid. Mikrónak nevezzük őket, mert szabad szemmel láthatatlanok. Hála az égnek, mert miközben ezt olvasod, szó szerint a szemgolyódon úszkálnak, és totális rémálom lenne egy rakás mikrobán keresztül olvasni egy jó könyvet. De félreértés ne essék, tényleg ott vannak.

Egy pillanatra vegyünk a kezünkbe egy mikroszkópot, és nézzük meg őket együtt. Ezeknek a mikroorganizmusoknak a nagy része a vastagbeledben él. Ha bepillantunk a bél kis réseibe, többnyire baktériumokat látunk. Ezek szabadon élő organizmusok, melyek mindössze egyetlen sejtből állnak. Ez nem hangzik valami soknak, de ha figyelembe veszed, hogy harmincnyolcbillió van belőlük, emberi sejtből pedig csak harmincbillió, kétségtelen, hogy csak közel félig vagy ember. Te vagy a kisebbség!

Ezek az organizmusok nem csak baktériumok. Több milliárd gomba is él benned, amelyek bonyolultabbak, mert sejtjeik szerkezete már jobban hasonlít az emberi sejtekére. Archeák és protozoák is lehetnek a beledben. Az archeák valahol a baktériumok és a gombák között helyezkednek el, és úgy véljük, ők a legősibb életformák a Földön. Az archeák arról ismertek, hogy metángázt termelnek. A tudósok bizonyítékot találtak arra, hogy az archeák 3,4 milliárd évvel ezelőtt metánt szívtak be a hidrotermális kürtők közelében, és most ezt böfögik ki a vastagbeledben. Ez náluk egy családi hagyomány! A tudósok azt is felfedezték, hogy a protozoák, amik ijesztő férgek és paraziták is lehetnek, bizonyos esetekben jótékony hatást gyakorolnak az egészségünkre. Erről később is szó lesz még.

Ahogy mi, emberek, úgy ezek a mikrobák is sokfélék. Testedben egyszerre ötszáz-ezerféle baktérium, valamint ötven-százféle gomba él. A különböző mikrobák különböző feladatokat látnak el. Mindegyik más-más képességgel járul hozzá a közösség egészéhez, együtt pedig sokkal többre képesek, mint az egyes mikrobák. Közösségekben élnek, és hajlamosak hasonló gondolkodású barátokat keresni maguknak, hogy támogassák egymást. Különböző temperamentummal rendelkeznek. Némelyik kedves és barátságos. Ezek a hasznos baktériumok, például a Lactobacillus és a Bifidobacterium. Mások viszont egészen szemtelenek, ezeket kórokozóknak nevezzük. Ilyen például a bevezetőben is említett C. diff, az E. coli, illetve a Salmonella. A mikrobákból álló közösségek minden egyes nap felébrednek, alkalmazkodnak a környezetükhöz, biztonságot és táplálékot keresnek, és közben remélik, hogy kisbabákat csinálnak és még egy ízletes ételt is elfogyasztanak. Egy kicsit hasonlít a te világodra, nem igaz? Azért, mert ők egy párhuzamos metaverzumban léteznek. Az ő világuk mikroszkopikus, a tiéd makroszkopikus. Ők azonban a te életedben léteznek ebben a mikroszkopikus mikrokozmoszban. Hivatalosan is beléptünk a mátrixba.

Ne bízd el magad nagyon, de számukra te vagy az isten. Nemcsak átvitt értelemben, hanem szó szerint is. Képes vagy durva viharokat és földrengéseket létrehozni, te szabod meg, mikor kel fel és nyugszik le a nap, és te választod ki a szerencsés nyerteseket és a szerencsétlen veszteseket. Ez azért van, mert a döntéseid befolyásolják a környezetüket, és végső soron ők ennek a környezetnek a termékei. A mikrobacsaládok úgy emelkednek fel vagy tűnnek el, ahogy a körülmény hozza.

Döntéseid gyors és nagy hatással vannak rájuk. Ha megváltoztatod az étrendedet, a mikrobiomodat is megváltoztatod. Valójában ez nagyon hamar megtörténik. Huszonnégy órán belül, ahogy az étel eléri a vastagbeledet, megváltozik a mikrobiomod, az áthaladó étel ugyanis alakítja. A mikrobiom gyors változását a mikrobák gyors cseréje segíti elő. Egyetlen mikroba egy nap alatt több ezer utódot is létrehozhat. Gondolj csak bele, ez egy hihetetlen szupererő!

A vastagbeledben uralkodó körülmények, a környezetük a lényeg. Nem csak az számít, mit eszel, az is számít, mikor és hogyan eszel. Ahogyan a nem táplálkozással kapcsolatos tényezők, például az alvás, a testmozgás, a stressz és az emberi kapcsolatok is. Mindez része azoknak a tényezőknek, melyek a mikrobiomodat formálják. A könyv második részében mélyebben is elmerülünk ebben a szuper izgalmas témában.

Amikor a bélről beszélünk, az emberek többségének az emésztés jut az eszébe. Joggal, hiszen mikrobáink bontják le az ételt, sőt még a gyógyszereket is. A mikrobák azonban sokkal többet tesznek annál, mint hogy energiává alakítják át a kalóriákat. Olyanok, mint egy nyüzsgő vegyi üzem, ami számtalan bioaktív vegyületet szintetizál. Ezek a vegyületek végighaladnak az egész testen, és befolyásolják az anyagcserét, a hormonokat, a hangulatunkat és a gondolkodásunkat. Legfontosabb hatásukat azonban csak néhány mikrométerrel odébb fejtik ki, ott, ahol közvetlenül érintkeznek a bélfallal és az immunsejtekkel. Ebben a mikroszkopikus méretű zónában a bélmikrobák kulcsszerepet játszanak a gyulladás szabályozásában, az immunválaszok tanításában, és végső soron abban, mennyire képes az immunrendszered megvédeni téged.

A második védvonal: a bélfal

A beleiden átáramló anyagok között vannak olyanok, amelyeket a testednek mindenképpen fel kell szívnia. Ilyenek a tápanyagok és a vitaminok. Eközben a mikrobák figyelemre méltó munkát végeznek abban, hogy lebontsák és átalakítsák a bélben áthaladó anyagokat. Ezt nem egyedül teszik, és igazából nem is arra tervezték őket, hogy szétválasszanak vagy elkülönítsenek dolgokat. A falak azonban okkal vannak ott. Szükséged van egy szelektáló szűrőre, ami beengedi a jó anyagokat, a káros anyagokat azonban a csőben tartja, hogy azok később kiürülhessenek. Ahol megáll a mikrobák tudománya, ott lép a képbe a kettes számú szuperhős, a bélfal védelme!

Bélfalad egyetlen sejtrétegből áll, amit epitéliumnak is neveznek. Ez a véráram és a bélbaktériumok közötti szűrő. Ezen a sejtrétegen egy nyálkás réteg található, amely plusz védelmet biztosít a bélfalnak. Ez a nyálkás, zselés állagú anyag sokféle célt szolgál. Kenőanyag, véd az invazív baktériumok ellen, sőt, otthont és tápanyagot nyújt néhány barátságos baktériumnak is. Ebbe a nyálkarétegbe sokféle védőanyag ágyazódik be: antimikrobiális fehérjék, immunglobulinok és enzimek, amik segítenek távol tartani a kórokozókat. Mikroszkóppal akár meg is mérhető ennek a nyálkarétegnek a vastagsága, és az lenne a legjobb, ha nemcsak vastag, hanem igazán vastag lenne. A vékony nyálkaréteg gyengébb védelmet jelent, és növeli a fertőzések, valamint a vastagbélrák, a fekélyes vastagbélgyulladás, a 2-es típusú cukorbetegség, az elhízás és a nem alkoholos zsírmáj kialakulásának kockázatát. A jó hír az, hogy táplálkozással befolyásolhatjuk a vastagságát. Erről hamarosan többet is megtudsz majd.

A bélfal és a nyálkaréteg együtt olyanok, mint egy fal és egy árok, amelyek elválasztják a vadont a benne lévő, gondozott kerttől. Ennek a biológiai tűzfalnak finom egyensúlyt kell fenntartania. Ha túl gyenge, átszivárognak rajta a nem kívánt behatolók, ha pedig túl erős, nem jutnak be az alapvető tápanyagok. A bélfal sejtjei téglák a falban. Speciális fehérjék, az úgynevezett sejtkapcsoló struktúrák, a természet „cementjei” tartják őket össze. Ezek a fehérjék összekapcsolják a sejteket, hogy a káros kórokozók kívül maradjanak, a víz és az elektrolitok azonban átjussanak. Ha viszont lebomlanak, elveszítjük a kontrollt, mert a bélfal nem marad ép. A káros mikrobák és a méreganyagok megtalálják a gyenge pontunkat, éppúgy, mint a patkányok, amik megtalálják azt a lyukat, amin keresztül bejutnak a házunkba. Átfurakodnak a sejtek között, át a falon, és miután átjutottak, vadul bevetik magukat a véráramba.

A bélfal nemcsak egy fal, hanem az immunrendszer egyik szerve is. Valójában a test legfontosabb immunszerve. A fal bármikor megsérülhet, a bonyolult, harminckét négyzetméteres bélrendszer bármely részén. Emlékszel még, hogy azt mondtam, minden egyes darabkája számít? Most azt mondom, hogy minden egyes darabka minden egyes mikroszkopikus részecskéje számít. A bélfal az egyetlen, ami a védelem érdekében a bélrendszer egészében megtalálható, és ebben minden egyes sejtje és minden egyes sejtkapcsoló struktúra fontos szerepet tölt be. Most már tudod, miért mondtam, hogy az immunrendszered 70 százaléka a bélrendszerben található. Ilyen fontos szerepet tölt be.

Mi történik, ha a rosszfiúk elsettenkednek a jó mikrobák mellett, átjutnak a nyálkás rétegen, és lyukat törnek a bélfalon? Valószínűleg nagyon elégedettek magukkal, amíg fel nem néznek, és meg nem látják utolsó hősünket, aki már ott tornyosul felettük: az immunrendszerünket.

A harmadik védvonal: az immunrendszer

Immunrendszered összetettsége végtelen. Egy örökkévalóságon át tartana, hogy megértsük. Igyekszem viszonylag egyszerűen elmagyarázni, de tudd, hogy ha egyszer immunológus szeretnél lenni, egy rakás ismeretlen „fekete lyuk” várna rád, amit még fel lehet fedezni.

Kezdjük az alapoktól. Az immunrendszer egy szervekből, sejtekből és fehérjékből álló hálózat, amelynek célja, hogy megvédjen téged és a szöveteidet. Ez magában foglalja a kórokozók közömbösítését és a fertőzések elfojtását. Ha egy kórokozó elég bátor ahhoz, hogy behatoljon a testedbe, először át kell jutnia a bélben lakó védelmezőkön, a mikrobákon (az egyes számú hősünkön). Ezután át kell slisszolnia a nyálkarétegen, majd át kell törnie a bélfalon (a kettes számú hősünkön). És ha valamilyen csoda folytán túléli mindezt, egy éber veleszületett immunsejtcsapat már ott várja a túloldalon, hogy amíg meg nem érkeznek a szuper erős alkalmazkodó immunsejtek, visszaverje a betolakodókat. Ekkor, bumm, véget is ér a játék. A folyamat magában foglalja a sérülések esetén keletkező károsodások ellenőrzését és javítását is. Ennek érdekében két védelmi bázisunk van: a veleszületett immunrendszer és az adaptív (alkalmazkodó) immunrendszer. Nézzük meg ezeket!

A veleszületett immunrendszer: a gyors, mindennapos védelem érdekében

Veleszületett immunrendszerünk olyan, mint egy igásló. Arra tervezték, hogy kezelje azokat a dolgokat, amelyek napi szinten igénylik az immunrendszer aktivitását.

Veleszületett képességei lehetővé teszik, hogy bármilyen fenyegetésre azonnal reagáljon. Nincs szüksége tanulásra! Ez gyorssá teszi, a gyorsaságért cserébe azonban fel kell áldoznia az erőt és a hatékonyságot. Nincs is ezzel semmi baj, a legtöbb hétköznapi feladathoz ugyanis tökéletesen megfelel.

Az immunrendszerről általában sejtek jutnak eszünkbe, pedig sokkal több ennél. A veleszületett immunrendszer fizikai akadályokat is magában foglal, ilyen például a bőr vagy a bélfal. Mindkettő elválasztja a külvilágot a belső tértől. Ott vannak még a vegyi anyagok, amelyek semlegesítik a kórokozókat, például a bélfalon lévő nyálkaréteg, ami védőanyagokat tartalmaz, hogy távol tartsa a betolakodó baktériumokat. De az immunrendszer része még a bőrünkön lévő zsír, a könny, a nyál és a gyomorsav is. Mind antimikrobiális tulajdonsággal rendelkezik, hogy elpusztítsák a mikrobákat vagy megakadályozzák, hogy a szervezetünkbe jussanak.

A veleszületett immunrendszer fehérvérsejteket, leukocitákat is tartalmaz. Ezeknek több típusa is van – makrofágok, neutrofilek, természetes ölősejtek és egyebek –, melyek mind eltérő erősséggel és funkcióval járulnak hozzá a védelemhez.

Az immunsejtek az agytól és a tudatosságtól függetlenül működnek, de ne gondoljuk túl okosnak őket. Inkább hasonlítanak előre programozott robotokra, amelyek meghatározott módon reagálnak meghatározott helyzetekre. Ne érts félre, a veleszületett immunrendszer elképesztően intelligens. Több ezer tudós szentelte annak az életét, hogy megértse, és még így sem tudták teljesen megfejteni, képességei azonban nagyban különböznek az emberi agy képességeitől. A veleszületett immunrendszer intelligenciája a több millió (vagy akár több milliárd) éves evolúció dicsőséges eredménye. Ami bevált, az továbböröklődött.

Fehérvérsejtjeid képesek összeszerveződni és csapatban dolgozni a fenyegetés leküzdése érdekében. Ehhez sejt közötti kommunikációra és koordinációra van szükség, amit hírvivő fehérjék, úgynevezett citokinek tesznek lehetővé. Gondolj úgy az immunsejtekre, mint egy küldetéssel rendelkező taktikai csapatra. Mindegyiknél van egy adó-vevő készülék (azaz egy citokin), amivel segítséget hívhat vagy információt oszthat meg. A citokinek az immunsejtek közötti kommunikáció eszközei, amivel a sejtek megszervezhetik és koordinálhatják működésüket. Talán már hallottál is néhányról: ilyen citokin például az interleukin-1 (IL-1), IL-6, IL-17, a tumor nekrózis faktor alfa (TNF-ɑ), és az interferon gamma (IFN-ɣ). Ezek a citokinek arról ismertek, hogy bekapcsolják és hadba szólítják az immunrendszert. Több gyulladásos betegséget, például a fekélyes vastagbélgyulladást, a reumás ízületi gyulladást, a pikkelysömört, sőt akár a Covid–19-et is olyan FDA (az Egyesült Államok Élelmiszer- és Gyógyszerügyi Hivatala) által jóváhagyott gyógyszerekkel kezelnek, amelyek blokkolják ezeket a citokineket, mert központi szerepet töltenek be az immunválaszokban. Az immunsejtek a katonák, a citokinek pedig az őket utasító parancsok, melyek vagy hadba szólítják őket, vagy engedik, hogy pihenjenek a barakkban.

Az adaptív (szerzett) immunrendszer: ha célzott támogatásra van szükségünk

A veleszületett immunrendszer tökéletes a legtöbb alapvető feladathoz, szervezetünknek azonban néha célzottabb immunválaszra van szüksége. Ezért rendelkezünk szerzett immunrendszerrel, ami speciális fehérvérsejtekből, úgynevezett limfocitákból áll. Ezek az immunrendszer különleges alakulatai. Bonyolultabbak, pontosabbak, és sokkal erősebbek. Biológiai fenegyerekek, akikkel nem érdemes ujjat húzni. A limfociták lépnek akcióba, amikor a veleszületett immunrendszernek nehézségei adódnak a feladat elvégzésével. Bevetik a „nehézágyúkat”, és előhúzzák fegyvereiket, az antitesteket, amik precíziós irányítású rakétákhoz hasonlítanak.

Amikor a limfociták először találkoznak valamilyen kórokozóval (ez történt a koronavírus-járvány idején is), négy-öt napra van szükségük ahhoz, hogy elkészítsék fegyvereiket. Ám miután kifejlődtek az antitestek, a jövőben is bármikor gyorsan bevethetők. Ha már másodjára találkoznak egy kórokozóval, gyorsabbak és hatékonyabbak lesznek, mint az első találkozás alkalmával. Ezt nevezzük immunmemóriának, és ez teszi lehetővé, hogy az immunrendszer minden találkozás után erősebb legyen. Ez biztosítja, hogy a jövőben gyorsabb és hatékonyabb választ adjon.

A mikrobák, a bélfal és az immunrendszer együtt emelkednek fel és buknak el

Az immunrendszered és a bélrendszered szoros kapcsolatban állnak egymással, és elválaszthatatlan egységet alkotnak. Amikor egyensúlyban van a bélrendszered és tele van egészséges mikrobákkal, segíti a bélfal helyreállítását és regenerálódását, továbbá tanítja és szabályozza az immunrendszeredet, hogy az megfelelően reagáljon a valódi fenyegetésekre. Bélmikrobiomunk már születésünktől fogva „oktatja” immunrendszerünket a változatos mikrobaközeggel való találkozások révén. Az immunsejtek így tanulják meg, mi normális és mi veszélyes, ami csökkenti a túlzott reakciók, például az allergiák vagy az autoimmun betegségek kockázatát. A bélmikrobák bioaktív vegyületeket termelnek – neurotranszmittereket, epesavat és triptofán-metabolitokat, valamint ami a legfontosabb, rövid szénláncú zsírsavakat –, melyek kölcsönhatásba lépnek az immunrendszerrel, és képesek befolyásolni azt. Nem utolsósorban pedig a jótékony bélmikrobák fontos szerepet játszanak a bélfal fenntartásában, ami megvédi az immunrendszert és lehetővé teszi, hogy hatékonyabban működjön. Ha azonban ezek a védő mikrobák elpusztulnak, a bélfal elkezd lebomlani, az immunrendszer pedig kicsúszhat az irányításunk alól. Védekezőrendszerünk egésze gyenge és tehetetlen lesz, és még magánál az ellenségnél is veszélyesebbé válhat.

Emlékszel még Michelle-re? Egy bőrfertőzés miatt antibiotikumkúrában részesült, majd egy súlyos és életveszélyes C. diff vastagbélgyulladás alakult ki nála. Mi történt valójában? Miért lett annyira aktív az immunrendszere, hogy elhatalmasodott a testén, és ez majdnem a halálba taszította őt? És miért a széklettranszplantáció volt az egyetlen, ami segített rajta?

Minden azzal kezdődött, hogy megsérültek a bélmikrobái. Az antibiotikumkúra megkezdése utáni pár napon belül drasztikusan lecsökkent bélbaktériumainak száma és mikrobiomjának sokszínűsége. Biztosan hallottad már az olyan kifejezéseket, mint az antibiotikum, az antimikrobiális, az antibakteriális, a csíraellenes vagy a baktériumölő. Ez mind ugyanazt jelenti a bélbaktériumok számára: a halált. Azonban nem csak a rossz baktériumok pusztulnak el. Sok gyulladáscsökkentő baktérium is elpusztul, például a Faecalibacterium prausnitzii, ami létfontosságú szerepet tölt be a bélfal épségének megőrzésében. Azok a baktériumok, amelyek túlélik a kúrát, antibiotikum-rezisztenssé válnak. Amikor a mikrobiom egyensúlya annyira felborul, hogy csökken a sokszínűsége és a jó baktériumok száma, valamint elszaporodnak a gyulladást előidéző rossz baktériumok, ezt a folyamatot nevezzük diszbiózisnak. A diszbiózis megakadályozza, hogy a bélmikrobiom elvégezze a „munkáját”, és a mikrobák sem képesek többé helyreállítani a bélfalat.

A károsodott bélfal, avagy „áteresztő bél” átengedi a toxinokat, így azok közvetlen kapcsolatba kerülhetnek az immunrendszerrel. Amikor az immunrendszer veszélyt érzékel, gyulladáskeltő citokineket bocsát ki. Ezek további immunsejteket kapcsolnak be, melyek szintén gyulladáskeltő citokineket termelnek. Így indul be a gyulladás lavinaszerű folyamata. Ami a bélmikrobiom károsodásával kezdődött, kárt tett a bélfalban, és berobbantotta az immunrendszert. Ennek eredménye az a nagymértékű gyulladás, ami nagyon-nagyon súlyosan megbetegíti a szervezetünket.

Mindössze egy antibiotikumkúra kell hozzá, és máris azt veheted észre, hogy a mikrobáid, a bélfalad és az immunrendszered működése zavarttá válik, és fellobban a gyulladás. A rendszer sérülékenynek és törékenynek tűnhet, de nem kell, hogy az legyen. Ki is használhatjuk ennek a szoros kapcsolatnak az előnyeit, és legyőzhetjük a gyulladást, ha megerősítjük jó bélmikrobáinkat. Ha egészségesek, segítenek helyreállítani és megőrizni a bélfalat, ami védi és erőssé teszi az immunrendszert.

Michelle története is ezt támasztja alá. Az antibiotikumok nem megoldották a testében zajló egészségi krízist, hanem kiváltották, és az egészséges donortól származó széklettranszplantáció jelentette a legjobb megoldást bélflórája diverzitásának gyors helyreállítására. A széklettranszplantáció helyreállítja azokat a jótékony bélmikrobákat, melyek elnyomják a C. diff fertőzést. Emellett újjáépíti a bélfalat, és csökkenti a káros méreganyagok mennyiségét. Michelle már a transzplantáció után néhány nappal lábra állt, és a kórházból kifelé menet pacsit is adott nekem.

A jó hír, hogy a legtöbb esetben nincs szükség széklettranszplantációra bélrendszered meggyógyításához. És nem, ez a könyv sem arról szól, hogy magadnak végezd el a „kakitranszplantáció”-t. Ha erről szólna, a könyv címe is az lenne, hogy „A kakiban rejlő erő” (talán majd legközelebb?). Az igazán lényeges az, hogy kihasználjuk a bél és az immunrendszer mély, összefonódó kapcsolatát.

A bélrendszer és az immunrendszer egészséges kapcsolatának kulcsa az, hogy…

Elérkeztünk egy fontos részhez: az egyetlen és legfontosabb dologhoz, ami megmagyarázza a mikrobák, a bélfal és az immunrendszer szoros kapcsolatát. Készen állsz rá? Ezek a rövid szénláncú zsírsavak (angolul short-chain fatty acids, rövidítve SCFA).

Az Egészséges bél – jó emésztés című könyvemben már bemutattam ezeket a csodálatos molekulákat, melyeknek három fő típusa van: a két szénatomból álló acetátok, a három szénatomból álló propionátok és a négy szénatomból álló butirátok. A beleinkben élő barátságos baktériumok rövid szénláncú zsírsavakká alakítják át a rostokat, amik azért olyan csodálatosak, mert egészségesebbé teszik a mikrobiomodat. Első könyvemben már beszéltem arról, hogy ezek a zsírsavak gyulladáscsökkentők, most azonban még határozottabban állítom. 1998 óta tanulmányozom az ezzel kapcsolatos tudományt és orvostudományt, és a rövid szénláncú zsírsavak minden bizonnyal a legerősebb gyulladáscsökkentő anyagok, amikkel valaha találkoztam. Nézzük meg őket részletesebben!

Az SCFA-kat gyulladáscsökkentő bélmikrobák termelik, mint például a már említett Faecalibacterium prausnitzii. Gyógyító hatásukat azonnal és helyben, közvetlenül a bélben fejtik ki. De más jótékony baktériumok, például a Bifidobacteria, a Lactobacilli és a Prevotella is segít a termelésükben. Korábban már írtam arról a lavinaszerű hatásról, ami gyulladást eredményez. Létezik egy gyulladásellenes lavina is, ami láncreakciót indít el, megsokszorozva a gyulladásellenes mikrobákat. Az SCFA-k ezzel egy időben elnyomják a gyulladást okozó baktériumokat, például a Salmonella, a Shigella és az E. coli baktériumokat. Ha több hasznos és kevesebb gyulladást okozó mikroba van jelen, a bélmikrobiom egyensúlyba kerül, és a jó baktériumok kerülnek fölénybe. A természet gyógyít. Így hozzuk helyre a diszbiózist.

Az egészséges bélmikrobiom SCFA-kat termel, melyek helyreállítják a bélfalat. Fontos tudni, hogy a bélfal hámrétegének sejtjei 3-5 nap alatt cserélődnek le, ez a leggyorsabb sejtlecserélődési idő az egész testben. Ez önmagában is lenyűgöző, de még érdekesebb és izgalmasabb az, hogyan tudjuk butiráttal formálni és megjavítani a bélfal új rétegét. A butirát segíti a szervezetet az új, egészséges sejtek előállításában, amelyek őssejtekből differenciálódnak. Miközben az új sejtek új téglaként épülnek be a falba, a butirát segíti azoknak a fehérjéknek a termelését, melyek a sejtkapcsoló struktúrákat alkotják. Ez utóbbi úgy viselkedik, mint a cement, egyben tartja és áthatolhatatlanná teszi a falat. Amint a fal ép és stabil, a butirát aktiválja a kehelysejteket, a mikroszkopikus méretű nyákot kilövellő ágyúkat, hogy több nyálkaanyagot termeljenek, így megvastagítva a védő nyálkaréteget.

Röviden összefoglalva, minden lépés, ami a biztonságos bélfal kialakulásához szükséges, beleértve a vastag nyálkaréteget is, butirátot igényel. Amikor a bél diszbiózisban szenved, és nem termel elegendő butirátot, a nyálkaréteg elvékonyodik a vastagbélben. Ez károsítja a bélfalat, ami áteresztővé válik, ez pedig lehetővé teszi a betegséget okozó baktériumok bejutását, és gyulladást okoz.

Amikor a bélfal elég stabil, megakadályozza a méreganyagok átszivárgását és immunrendszerünk túlzott aktiválását. Ez csökkenti a gyulladást kiváltó citokinek (NF-κB, TNF-α, IL-6, IL-1β és IL-8) szintjét. Sok gyulladáscsökkentő gyógyszernek (ilyen az infliximab és az adalimumab) ezek a célpontjai. A butirát emellett elősegíti az IL-10 citokin felszabadulását, amelyről bebizonyosodott, hogy véd a gyulladásos bélbetegségek ellen. Amikor ez megtörténik, az egyensúly a gyulladásos állapotból a gyulladásellenes felé tolódik el.

Meg kellene-e mérnünk a székletben lévő SCFA-k mennyiségét?

A székletben lévő zsírsavak mérése sajnos nem ad megbízható eredményt. A butirát az energia 70 százalékát a bélfal működtetéséhez használja fel, a fel nem használt energia felszívódik. Az SCFA-knak csupán 5 százaléka végzi a székletben. Ezért nem túl hasznos a székletből kimutatni mennyiségüket, hiszen ez nem nyújt pontos képet arról, mi történik a bélfalban vagy a szervezetben.

Tested éhezik az SCFA-kra, ezért amit nem használ fel belőlük a bélfal, az felszívódik a testbe, ahol szabadon kering. Itt nem sok mindent tesz, egészen addig, amíg kapcsolatba nem kerül egy receptorral. A receptorok a zárak, az SCFA-k pedig a kulcsok. Tökéletesen illeszkednek egymáshoz, ezért amikor találkoznak, képesek elindítani bizonyos folyamatokat. Jelenlegi tudásunk szerint hat olyan receptor van, ami ezekhez a zsírsavakhoz kapcsolódik, és ami igazán lenyűgöző, hogy a hatból négy közvetlen hatást fejt ki az immunrendszerre és a gyulladásra. Az egész testben megtalálni ezeket a receptorokat, a csontvelőben, a nyirokcsomókban, és magukon az immunsejteken is.

Az SCFA-k többek között úgy befolyásolják az immunrendszert, hogy formálják a veleszületett immunrendszert. Bizonyos értelemben benyomják a féket, méghozzá az egész testben. Még a csontvelőben is, amivel lelassítják az immunrendszer túlzott térnyerését és agresszivitását. A butirát és a propionát például csökkentik a monociták által termelt gyulladásos citokinek mennyiségét. Az immunrendszer megfékezésére és az immunsejtek lehűtésére van egy másik szavunk is: gyulladáscsökkentő.

Másrészt a SCFA-k elősegítik, hogy a megfelelő sejtek kerüljenek a harctérre. Olyanok, mint egy tábornok, aki felméri a szükségleteket, behívja a megfelelő katonai egységeket, és megfelelő pozícióba állítja őket, hogy együttműködjenek és elhárítsák a fenyegetést. Harctéri vezetés nélkül káosz alakulna ki. Túl sok lenne azokból a katonákból, akikre nincs szükség, és túl kevés azokból, akikre szükség van. Senki sem kommunikálna egymással, és mindenki a másikra mutogatna. Ezért van szükségünk SCFA-kra. Ők szervezik meg a küldetést, hogy az taktikus és pontos legyen. Ez az, amit elvársz az immunrendszeredtől, nem igaz? Köszönjük nektek SCFA-k, hogy biztosítjátok ezt.

Ez azonban csak a veleszületett immunrendszer. Mi történik akkor, ha a nehézfegyvereket, a T-sejteket és a szerzett immunrendszert is bevetjük? Az SCFA-k általános gyulladáscsökkentő hatást fejtenek ki. Megfékezik a T-sejtek termelését és toborzását, egy kivétellel: ezek a T-szabályozó sejtek (Tregs). Az SCFA-k valójában stimulálják a csecsemőmirigyet, hogy még több T-szabályozó sejtet termeljen. Olyannyira, hogy egerekben az SCFA-k koncentrációja arányos a vérben lévő T-szabályozó sejtek mennyiségével. A T-szabályozó sejtek apró békéltetők, mert erőteljes gyulladáscsökkentők, meggátolják az autoimmun betegségeket, és korlátozzák a krónikus gyulladásos betegségeket. Szóval nekünk nagyon jó, hogy az SCFA-k több T-szabályozó sejtet adnak nekünk. Ezért egy újabb köszönet jár nekik.

Mi történik akkor, ha fertőzés alakul ki a szervezetedben? Ilyenkor nem kell elnyomni az immunrendszert. De ne aggódj, mert az SCFA-k általános immunfunkció-fokozó hatással bírnak. A butirát segíti az immunrendszert abban, hogy megfelelően felismerje és eltávolítsa a behatoló mikrobákat, ezzel pedig megteremti az egyensúlyt a védelem és a felesleges gyulladás elkerülése között.

Most valószínűleg azon gondolkodsz, hogyan juthatunk hozzá még több SCFA-hoz és ezek gyógyító erejéhez, a válasz azonban nem a széklettranszplantációban rejlik, hanem valami sokkal egyszerűbben. Az acetát, a propionát és a butirát akkor keletkezik, amikor a prebiotikus rost (vagy rezisztens keményítő) kapcsolatba lép a jótékony, gyulladáscsökkentő bélbaktériumokkal. Ezek a bélbaktériumok tulajdonképpen azért gyulladáscsökkentők, mert segítik az SCFA-k termelődését. A rostok tulajdonságairól az 5. fejezetben beszélünk részletesebben, egyelőre csak annyit kell tudnod, hogy az SCFA-k nagyon erős gyulladáscsökkentők, mert összekapcsolják a mikrobákat a bélfallal és az immunrendszerrel, és a ROSTOKBÓL jutunk hozzájuk.

Amikor az immunrendszerünk nem ellenünk, hanem értünk dolgozik

Immunrendszered nem egy egyszerű ki- és bekapcsoló gomb. Egy bonyolult és folyamatosan változó tánc, amire az átmeneti agresszió és az egyenletes visszafogottság egyaránt jellemző. Szükségünk van arra, hogy a megfelelő időben működésbe lépjen és elvégezze a feladatát, máskor pedig megnyugodjon, és felhagyjon a harccal. Azt szeretnénk, hogy pontos legyen. Ehhez pedig muszáj védenünk és erősítenünk, és fel kell hatalmaznunk arra, hogy elvégezze értünk a munkáját. Nem kell teljes mértékben értenünk. Még a tudósaink sem értik teljesen. Elég annyit tudnunk, hogy az immunrendszerünkben szó szerint többmilliárd éves intelligencia rejlik. Fontos, hogy megbízzunk ebben az intelligenciában. És elég okosnak kell lennünk ahhoz, hogy lássuk, a mikrobák védik meg, erősítik meg és hatalmazzák fel az immunrendszert. Ha meg akarod gyógyítani az immunrendszeredet, először a bélrendszeredet kell meggyógyítanod.

Egy tökéletesen működő immunrendszer csak azokra a dolgokra reagál, amelyek ártalmasak. Teljes mértékben békén hagyja azokat, amelyek nem azok. A nem megfelelő megkülönböztetés erőszakos, pusztító és teljesen szükségtelen gyulladáshoz vezet. Ha az immunrendszer tévesen reagál a test számára idegen anyagokra – például az élelmiszerekben lévő fehérjékre, a pollenekre vagy a háziállatok szőrére –, allergiás reakció alakul ki. A téves és nem megfelelő, testünk ellen irányuló gyulladás pedig autoimmun betegséget okoz. Ilyen például a Hashimoto-kór, a lupusz, a reumás ízületi gyulladás, a szklerózis multiplex és még sok más betegség. Ha a bélmikrobiomra reagálva lobban fel nem megfelelő gyulladás, gyulladásos bélbetegségek alakulnak ki, például Crohn-betegség vagy fekélyes vastagbélgyulladás. Ezek mind variációk ugyanarra a problémára. Az az ár, amit azért kell megfizetnünk, mert az immunrendszer összezavarodott, és nem a megfelelő dolgokat támadja meg. Ez azonban csak néhány példa azokra a krónikus gyulladásos állapotokra, melyek a múlt század óta egyre nagyobb fenyegetést jelentenek. Annak az árát is meg kell fizetnünk, ha az immunrendszer folyamatosan aktivált, és alacsony fokú, ámde krónikus gyulladást tart fenn. Ez többek között koszorúér-betegséghez, sztrókhoz, bizonyos daganatos betegségekhez, felborult anyagcseréhez és elhízáshoz, valamint cukorbetegséghez, zsírmájhoz, hormonális problémákhoz, hangulatzavarokhoz és demenciához vezethet, csak hogy néhányat említsünk a kialakuló egészségi problémák közül. Ezek a mi modern járványaink.

Egy pontatlan immunrendszer abban is kudarcot vallhat, hogy felismerje a fenyegetéseket és a hibákat, és megvédjen minket. És nem csak a fertőzésekről van szó. A test minden egyes másodpercben 3,8 millió új emberi sejtet alkot. Ezeknek egy része mutáción megy át, ami rákos sejteket eredményez. Hogy ez milyen arányban történik, sok tényezőtől függ, például a genetikától, a környezeti hatásoktól és a gyulladástól. Még ha nagyon alacsony aránnyal számolunk is, testünk naponta több alkalommal is képes rákos sejteket létrehozni. Immunrendszered feladata, hogy felismerje és elpusztítsa ezeket a rendellenes sejteket. És hála istennek, ebben nagyon jó. Azonban egyszer sem szabad hibáznia. Ha egy rákos sejt kikerüli az immunrendszert, tudod, mi fog történni. Ezért van szükségünk olyan immunrendszerre, ami egyértelműen különbséget tud tenni barát és ellenség között, jóindulatú és rákos között, hasznos és kórokozó között.

Általánosságban elmondható, hogy ha elnyomjuk az immunrendszert, növeljük a fertőzések és a rák kockázatát. Ezt tapasztaljuk az immunrendszer legyengülésével járó állapotokban, mint például a szerzett immunhiányos tünetegyüttesben (AIDS), melynél a fertőzések (például a Pneumocystis okozta tüdőgyulladás vagy a tuberkulózis) és a rák (a non-Hodgkin limfóma és Kaposi-szarkóma) a legnagyobb veszélyt jelentik.

Előfordul, hogy az immunrendszer nem működik elég hatékonyan, ilyenkor ösztönözni kell. Pályafutásom elején Hepatitis C-vírus fertőzést kezeltem interferon gyógyszerrel. Ez egyfajta citokin, ami olyannyira felpörgeti az immunrendszert, hogy a dühöngése elméletben elpusztítja a vírust. A gyakorlatban azonban a betegeknek minden egyes injekció után súlyos, influenzaszerű tüneteket kellett elviselniük, lázat, hidegrázást, ízületi és izomfájdalmakat, fejfájást és fáradtságot. Sajnos sok beteg ezt akár egy évig is bírta, de a vírus még ettől sem tűnt el. Brutális volt. Szerencsére ma már jobb kezelési módszerek is léteznek a Hepatitis C-vírus ellen.

A közelmúltban áttörés történt a daganatos betegségek kezelésében, ami átírta ezt az elméletet: ahelyett, hogy kemo- vagy sugárterápiával elpusztítanánk a rákos sejteket, a szervezet saját immunrendszerét használjuk fel speciális citokinok segítségével. Ezt immunterápiának nevezzük, amit ma már melanóma, emlőrák, nem-kissejtes tüdőrák, prosztatarák és más daganatok kezelésében is alkalmaznak. Az immunterápia arra készteti az immunrendszert, hogy pontosan célozza meg a rákos sejteket. Ez minimalizálja az egészséges szövetek károsodását, ami jobb hatékonyságot és tartósabb kezelési megoldásokat eredményez. Az immunterápia személyre szabható, ezért speciális daganattípusokhoz, illetve adott esetben az egyes betegek egyéni jellemzőihez is igazítható. Bár az immunterápia gyakran hasonló mellékhatásokkal rendelkezik, mint az interferon – fáradtság és influenzaszerű tünetek –, az immunrendszer célzott és pontos befolyásolása jobb eredményeket és hosszabb távon a daganat jobb ellenőrzését jelenti. Ez rohamosan változtatja meg a rák elleni harc helyzetét.

De mi lenne, ha már akkor meg tudnánk állítani a rákot, amikor még csak egyetlen sejtről van szó, jóval azelőtt, hogy daganattá válna? Mi lenne, ha a lehető legpontosabb működésre késztethetnénk az immunrendszerünket, anélkül, hogy el kellene nyomnunk vagy túl kellene aktiválnunk? És mi lenne, ha ezt egyszerűen az étrendünk és az életmódunk megváltoztatásával érhetnénk el?

Mikrobiomod megtaníthatja immunrendszerednek, hogyan dolgozzon jobban

Az Egészséges bél – jó emésztés című könyvemben már bemutattam, hogy a bél olyan, mint egy izom. Edzhető és erősíthető. A kihívások hasznosak, mert segítik a bélizomzat megerősödését. Azért vagyok itt, hogy elmondjam neked, ez az immunrendszerre is igaz. Olyan, mint egy izom. Nem születünk tökéletes immunrendszerrel, de tanítható és a kihívások segítségével erősíthető.

Ha az immunrendszer egy izom, és tanítható is, felmerül egy logikus kérdés: ki fogja tanítani?

Természetesen a mikrobáid. Ők mikrométernyi távolságra vannak immunrendszered 70 százalékától. Ezek a mikrobák nem velünk születnek, nem tartoznak az emberi szervezethez, és még csak nem is képezik szerves részét a testünknek. Ennek ellenére minden ember a születésekor szerzi meg a bélmikrobiomját, ami egész életében a láthatatlan társa lesz, és ami vele együtt fejlődik és alkalmazkodik. Az elejétől a végéig fáradhatatlanul dolgozik azon, hogy megtanítsa immunrendszerünknek, mi jó és mi rossz.

A bélben az immunsejtek folyamatosan ki vannak téve mikrobáknak, élelmiszereknek, vegyi anyagoknak és szennyeződéseknek, gyógyszereknek, valamint annak, ami a padlóra került, és a „10 másodperces szabály” miatt még felvesszük. Ez egy soha véget nem érő folyamat. Immunrendszered életed minden egyes másodpercében, a születésedtől az utolsó napodig, megszakítás nélkül őrt áll tested védelme érdekében, és próbálja megérteni, hogy ezek közül mi a jó és mi a rossz. Ehhez tanulásra van szüksége.

Hadd mutassam meg neked, hogyan is néz ki ez a tanulás, és hogyan taníthatjuk meg az immunrendszerünket arra, hogy jobban működjön!

Az 1. fejezetet 107 hivatkozás támasztja alá, melyeket a tudományos szakirodalom átfogó áttekintése során gyűjtöttem össze. A teljes irodalomjegyzéket a www.theguthealthmd.com/plantpoweredplus oldalon tekintheted meg.

Dr. Will Bulsiewicz gasztroenterológus közérthetően, mégis tudományos alapossággal mutatja meg, hogyan állíthatjuk helyre a bélrendszerünket – és ezen keresztül az egész szervezetünk működését. A könyvben egy 4 hetes program és receptek is segítik az elindulást, így az elmélet azonnal átültethető a mindennapokba. Ha szeretnéd tudni, hogyan gyógyíthatod és támogathatod a tested belülről – tudományosan megalapozott módon –, ez a könyv kihagyhatatlan olvasmány.